钦定古今图书集成/理学汇编/学行典/第177卷 > 周礼 > 《地官》
## 钦定古今图书集成/理学汇编/学行典/第177卷 > 周礼 > 《地官》

“以乡三物，教万民而宾兴之”：一曰六德，知、仁、圣、义、忠、
和；二曰六行，孝、友、睦、姻、任、恤；三曰六艺，礼、乐、射、御、书、
数。

〈疏〉郑注云：“善于父母，善于兄弟。言‘于’”者，凡言孝友，非直甘殽先奉，昏定晨省而已，谓若《礼记祭义》云：孝者先意承志，谕父母于道，国人称之曰：“幸哉，有子。若是如此美行，乃为父母兄弟所善。”

又

以乡八刑纠万民：一曰不孝之刑，二曰不睦之刑，三曰不姻之刑，四曰不弟之刑，五曰不任之刑，六曰不
恤之刑，七曰造言之刑，八曰乱民之刑。

〈疏〉不孝之刑者，有不孝于父母者则刑之。《孝经》“不孝不在三千者”，深塞逆源，此乃礼之通教也。“不弟”，即上六“行友”是也。上文在睦姻之上，此变言弟“退在睦姻之下”者，上言友专施于兄弟，此变言弟兼施于师长，故退在睦姻之下。

又

以三德教国子：“一曰至德，以为道本，二曰敏德，以为
行本，三曰孝德，以知逆恶。”教三行：“一曰孝行，以亲父
母，二曰友行，以尊贤良，三曰顺行，以事师长。”

〈注〉孝德，尊祖爱亲，守其所以生者也。孔子曰：“武王、周公其达孝矣乎！夫孝者，善继人之志，善述人之事者也。”孝在三德之下，三行之上，德有广于孝，而行莫尊焉。